CELEX: 
Language: hr
Date: 2018-02-19 00:00:00
Title: DELEGIRANA UREDBA KOMISIJE (EU) …/... o izmjeni Uredbe Vijeća (EZ) br. 673/2005 o uvođenju dodatnih carina na uvoze za određene proizvode podrijetlom iz Sjedinjenih Američkih Država

OBRAZLOŽENJE
            
            
               1.KONTEKST DELEGIRANOG AKTA
            
            
               Ovim se nacrtom Delegirane uredbe Komisije nastoji uskladiti godišnja razina protumjera primijenjenih u sporu WTO-a o Zakonu Sjedinjenih Američkih Država o kontinuiranom dampingu i prijeboju subvencije iz 2000. (Continued Dumping and Subsidy Offset Act, CDSOA ili „Byrdova izmjena”).
            
            
               CDSOA-om se nalaže da se antidampinške i kompenzacijske carine naplaćene tijekom prethodne fiskalne godine svake godine raspodijele na poduzetnike u SAD-u. U siječnju 2003. utvrđeno je da CDSOA nije u skladu s obvezama Sjedinjenih Američkih Država u pogledu WTO-a. 
            
            
               Budući da Sjedinjene Američke Države nisu uskladile svoje obveze u okviru sporazuma WTO-a, EU je bio ovlašten uvesti dodatnu uvoznu carinu pored vezanih carina na popisu proizvoda iz SAD-a koji na godišnjoj razini imaju ukupnu trgovinsku vrijednost koja ne prelazi iznos od 72 % isplata CDSOA-a od naplaćenih carina na uvoz iz EU-a za posljednju godinu za koju su podaci dostupni. Od 1. svibnja 2005. EU na godišnjoj razini primjenjuje dodatnu carinu ad valorem na uvoz određenih proizvoda podrijetlom iz Sjedinjenih Američkih Država
                  1
                čime se razina protumjera razmjerno prilagođava isplaćenom iznosu od carina koje su naplaćene za proizvode EU-a u posljednjoj raspodjeli. 
            
            
               Ovaj nacrt Delegirane uredbe Komisije ne uključuje mogućnost slobodnog odlučivanja, već je potpuno ograničen pravnim obvezama koje nameće Vijeće:
            
            
               1.Nova razina protumjera koja će se primjenjivati od 1. svibnja 2018. iznosi od 682 823 USD, a utvrđena je na temelju najnovije raspodjele CDSOA-a antidampinških i antisubvencijskih pristojbi naplaćenih tijekom proračunske godine 2017. (od 1. listopada 2016. do 30. rujna 2017.).
            
            
               2.Nova razina protumjera u iznosu od 682 823 USD znatno je smanjenje u odnosu na trenutačnu razinu protumjera koja iznosi 8 165 179 USD, a primjenjuje se od 1. svibnja 2017. 
            
            
               3.Komisija je dužna prilagoditi novu razinu protumjera i to prije svega tako što će dodati ili ukloniti proizvode s popisa u Prilogu I. Ako razinu nije moguće prilagoditi na taj način, trebalo bi izmijeniti stopu dodatne carine kojoj podliježu proizvodi u Prilogu I. Za ovu godinu bi visina suspenzije u slučaju uklanjanja proizvoda s popisa u Prilogu premašila iznos od 72 % isplata CDSOA-a ili bi bila niža od njega. S obzirom na to da se od ove godine visina suspenzije ne može prilagoditi visini poništenja ili štete dodavanjem ili uklanjanjem proizvoda s popisa u Prilogu I., primjenjuje se članak 3. stavak 1. točka (e) Uredbe Vijeća (EU) br. 673/2005:
            
            
               (a)u skladu s time nijedan se proizvod ne može dodati ni ukloniti iz Priloga I. i stoga popis proizvoda u njemu ostaje nepromijenjen; 
            
            
               (b)s druge strane, stopa dodatne carine kojoj podliježu proizvodi iz Priloga I. mijenja se, tj. smanjuje se u odnosu na prošlu godinu s 4,3 % na 0,3 % kako bi se uskladila s razinom protumjera. 
            
            
               4.Stoga se od 1. svibnja 2018. u skladu s člankom 3. stavkom 1. točkom (e) Uredbe Vijeća (EZ) br. 673/2005 nacrtom Delegirane uredbe uvodi dodatna ad valorem stopa carine od 0,3 % za kukuruz šećerac, okvire za naočale, dizalična vozila te hlače i hlače stisnute ispod koljena, od denim tkanina, za žene ili djevojčice, podrijetlom iz SAD-a. 
            
            
               5.Učinak dodatne uvozne ad valorem carine od 0,3 % na uvoz četiriju proizvoda iz Sjedinjenih Država navedenih u Prilogu I. predstavlja, tijekom jedne godine, trgovinsku vrijednost koja ne prelazi 682 823 USD (vidi članak 3. stavak 1. točke (a) i (b) Uredbe (EZ) br. 673/2005). Prilog II. Uredbi (EZ) br. 673/2005 ostaje nepromijenjen jer su svi proizvodi s tog popisa već dodani u Prilog I. 
            
            
               2.SAVJETOVANJA PRIJE DONOŠENJA AKTA
            
            
               Provedeno je savjetovanje u skladu sa stavkom 4. Zajedničkog dogovora o delegiranim aktima između Europskog parlamenta, Vijeća i Europske komisije. Nisu potrebna dodatna savjetovanja sa zainteresiranim strankama ili dionicima ni priprema ocjene utjecaja. 
            
            
               3.PRAVNI ELEMENTI DELEGIRANOG AKTA
            
            
               Pravna je osnova ove Delegirane uredbe članak 3. stavak 3. Uredbe Vijeća (EZ) br. 673/2005 o uvođenju dodatnih carina na uvoze za određene proizvode podrijetlom iz Sjedinjenih Američkih Država, kako je izmijenjena Uredbom (EU) br. 38/2014 Europskog parlamenta i Vijeća o izmjeni određenih uredbi koje se odnose na zajedničku trgovinsku politiku s obzirom na dodjelu delegiranih i provedbenih ovlasti za donošenje određenih mjera. 
            
            
               Člankom 1. Uredbe Vijeća (EZ) br. 673/2005 propisuje se suspenzija carinskih olakšica i uz njih vezanih obveza u okviru GATT-a iz 1994. u pogledu proizvoda podrijetlom iz Sjedinjenih Američkih država navedenih u Prilogu I. toj Uredbi. Člankom 3. stavkom 1. utvrđeni su kriteriji na temelju kojih Komisija svake godine visinu suspenzije prilagođava visini poništenja ili štete uzrokovane Byrdovom izmjenom EU-u u to vrijeme.
            
            
               DELEGIRANA UREDBA KOMISIJE (EU) …/...
            
         
         
            
               оd 19.2.2018.
            
            
               o izmjeni Uredbe Vijeća (EZ) br. 673/2005 o uvođenju dodatnih carina na uvoze za određene proizvode podrijetlom iz Sjedinjenih Američkih Država
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Uredbu Vijeća (EZ) br. 673/2005 od 25. travnja 2005. o uvođenju dodatnih carina na uvoze za određene proizvode podrijetlom iz Sjedinjenih Američkih Država
                  2
               , a posebno njezin članak 3.,
            
            
               budući da:
            
            
               1.Budući da Sjedinjene Američke Države nisu uskladile Zakon o kontinuiranom dampingu i prijeboju subvencije (Continued Dumping and Subsidy Offset Act, CDSOA) sa svojim obvezama u okviru sporazuma Svjetske trgovinske organizacije (WTO), Uredbom (EZ) br. 673/2005 uvedena je od 1. svibnja 2005. dodatna carina ad valorem u iznosu od 15 % na uvoz određenih proizvoda podrijetlom iz Sjedinjenih Američkih Država. U skladu s odobrenjem WTO-a za suspenziju primjene olakšica na Sjedinjene Države Komisija mora svake godine prilagođavati visinu suspenzije visini poništenja ili štete koju je Europskoj uniji uzrokovao CDSOA u tom trenutku.
            
            
               2.Izdaci CDSOA-a za posljednju godinu za koju su podaci dostupni odnose se na raspodjelu antidampinških i kompenzacijskih carina naplaćenih tijekom proračunske godine 2017. (od 1. listopada 2016. do 30. rujna 2017.). Na temelju podataka koje je objavila Carinska i granična zaštita Sjedinjenih Država, visina poništenja ili štete uzrokovane Uniji iznosi 682 823 USD.
            
            
               3.Visina poništenja ili štete te stoga i suspenzije smanjila se. Međutim, visina suspenzije ne može se prilagoditi visini poništenja ili štete dodavanjem ili uklanjanjem proizvoda s popisa u Prilogu I. Uredbi (EZ) br. 673/2005. Uklanjanjem svih proizvoda osim jednog razina protumjera (dodatna uvozna carina od 4,3 %) premašila bi iznos od 72 % isplata CDSOA-a, a kad bi se u Prilogu I. zadržao zadnji proizvod, ta bi razina bila niža od navedenog iznosa. Stoga, u skladu s člankom 3. stavkom 1. točkom (e) navedene Uredbe, Komisija ne smije mijenjati popis proizvoda u Prilogu I., ali može mijenjati stopu dodatne carine kako bi prilagodila visinu suspenzije visini poništenja ili štete. Stoga je četiri proizvoda navedena u Prilogu I. potrebno zadržati na popisu, a stopu dodatne uvozne carine potrebno je izmijeniti i utvrditi na 0,3 %.
            
            
               4.Učinak dodatne uvozne ad valorem carine od 0,3 % na uvoze proizvoda iz Sjedinjenih Država u Prilogu I. predstavlja, tijekom jedne godine, trgovinsku vrijednost koja ne prelazi 682 823 USD.
            
            
               5.Kako bi se osiguralo da nema kašnjenja u primjeni izmijenjene stope dodatne uvozne carine, ova Uredba treba stupiti na snagu na dan objave.
            
            
               6.Uredbu (EZ) br. 673/2005 trebalo bi stoga u skladu s tim izmijeniti,
            
            
               DONIJELA JE OVU UREDBU:
            
            
               Članak 1.
            
            
               Uredba (EZ) br. 673/2005 mijenja se kako slijedi:
            
            
               1.Članak 2. Uredbe Vijeća (EZ) br. 673/2005 zamjenjuje se sljedećim:
            
            
               „Članak 2.
            
            
               Na proizvode podrijetlom iz Sjedinjenih Američkih Država koji su navedeni u Prilogu I. ovoj Uredbi uvodi se ad valorem carina u iznosu od 0,3 % uz carinu koja se primjenjuje u okviru Uredbe (EU) br. 952/2013*.
            
            
               _________________________
            
            
               * SL L 269, 10.10.2013., str. 1.”
            
         
         
            
               2.Prilog I. Uredbi Vijeća (EZ) br. 673/2005 zamjenjuje se tekstom iz Priloga ovoj Uredbi.
            
            
               Članak 2.
            
            
               Ova Uredba stupa na snagu na dan objave u Službenom listu Europske unije.
            
            
               Primjenjuje se od 1. svibnja 2018. 
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 19.2.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Uredba Vijeća (EZ) br. 673/2005 („Uredba Byrd”) o uvođenju dodatnih carina u iznosu od 15 % na uvoze za određene proizvode podrijetlom iz Sjedinjenih Američkih Država (SL L 110, 30.4.2005., str. 1.), kako je izmijenjena Delegiranom uredbom Komisije (EU) 2017/750 od 24. veljače 2017. (SL L 113, 29.4.2017., str. 12.), primjenom 4,3 % dodatne carine.
               
               
                  
                     (2)
                  
                        SL L 110, 30.4.2005., str. 1., kako je izmijenjena Uredbom (EU) br. 38/2014 Europskog parlamenta i Vijeća (SL L 18, 21.1.2014., str. 52).
               
            
      
    ---documentbreak--- 
      
         
         
            
               PRILOG
            
            
               „PRILOG I.
            
            
               Proizvodi na koje se primjenjuju dodatne carine razvrstani su u osmeroznamenkaste oznake KN i odgovaraju navedenim opisima.
            
            
                     
                        0710 40 00
                     
                  
                  
                     
                        Kukuruz šećerac
                     
                  
               
                     
                        6204 62 31
                     
                  
                  
                     
                        Hlače i hlače stisnute ispod koljena, osim radnih, od denim tkanina, za žene ili djevojčice
                     
                  
               
                     
                        8705 10 00
                     
                  
                  
                     
                        Dizalična vozila
                     
                  
               
                     
                        Ex 9003 19 00
                     
                  
                  
                     
                        Okviri za naočale ili slične proizvode, od običnih kovina
                     
                  
               
               „